Document ID: 32007R1305

KOMISIJAS REGULA (EK) Nr. 1305/2007
(2007. gada 7. novembris),
ar kuru groza Regulu (EK) Nr. 883/2006, ar ko nosaka piemērošanas kārtību Padomes Regulai (EK) Nr. 1290/2005 attiecībā uz maksājumu aģentūru uzskaiti, izdevumu un ieņēmumu deklarācijām un izdevumu atmaksājumu nosacījumiem saistībā ar ELGF un ELFLA
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 2005. gada 21. jūnija Regulu (EK) Nr. 1290/2005 par kopējās lauksaimniecības politikas finansēšanu (1) un jo īpaši tās 42. panta 7. punktu,
tā kā:
(1)
Komisijas Regulas (EK) Nr. 883/2006 (2) 16. panta 2. punkta trešajā daļā noteikts, ka maksājumi, kurus dalībvalsts veikusi avansā uz savu atbildību pirms lauku attīstības programmas pieņemšanas 2007.-2013. gadam, jādeklarē kopā pirmajā izdevumu deklarācijā pēc programmas pieņemšanas. Šo noteikumu paredzēja programmām, kas nebija apstiprinātas līdz 2007. gada 31. martam.
(2)
Tomēr virkni programmu var apstiprināt tikai pēc 2007. gada 16. oktobra. Šķiet, ka tādējādi 2007. gadā - pirmajā plānošanas perioda gadā - lielāko daļu maksājumu, ko dalībvalstis veikušas avansā, nebūs iespējams deklarēt tādā termiņā, lai tos varētu iegrāmatot attiecībā uz 2007. finanšu gadu.
(3)
Lai vienkāršotu lauku attīstības programmu finanšu pārvaldi, atkāpjoties no Regulas (EK) Nr. 883/2006 16. panta 2. punkta pirmās daļas, ir jānosaka jauns termiņš, lai dalībvalstis varētu papildus iesniegt īpašu izdevumu deklarāciju par maksājumiem, ko tās veikušas avansā atbilstoši programmām, kuras Komisija apstiprinājusi laikā no 2007. gada 15. oktobra līdz 2007. gada 12. decembrim.
(4)
Tādēļ Regula (EK) Nr. 883/2006 ir attiecīgi jāgroza.
(5)
Šajā regulā paredzētie pasākumi ir saskaņā ar Lauksaimniecības fondu komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 883/2006 16. panta 2. punkta trešo daļu papildina ar šādu tekstu:
“Tomēr, atkāpjoties no šā punkta pirmās daļas, maksājumus, kurus maksājumu aģentūras veikušas avansā līdz 2007. gada 15. oktobrim, to ieskaitot, atbilstoši lauku attīstības programmām, kuras Komisija apstiprinājusi laikā no 2007. gada 15. oktobra līdz 2007. gada 12. decembrim, iekļauj īpašā izdevumu deklarācijā, kas jāiesniedz vēlākais 2007. gada 12. decembrī.”
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 7. novembrī

Labels: 4
15
19